paragraph_text: Prije kiše (mak. Pred doždot, engl. Before the Rain) je makedonski film iz 1994. godine kojeg je kao redatelj i scenarist potpisao Milčo Mančevski. Filmsku radnju čine tri priče čija su glavna tema tragične i nesretne ljubavi. Glavne uloge tumače: Katrin Cartlidge, Rade Šerbedžija, Gregor Kolin i Labina Mitevska, a glazbu je radila makedonska grupa Anastasia. Film je nagrađen s više od trideset nagrada diljem svijeta od kojih je najznačajnija venecijanski Zlatni lav, a pored toga je bio nominiran za Oscara u kategoriji najboljih filmova izvan engleskog govornog područja. Posebnu dimenziju filma predstavlja i doba u kojem je film rađen zbog višegodišnjih krvavih sukoba na prostoru nekadašnje Jugoslavije obojenih nacionalnom i vjerskom netrpeljivosti.